Perussuomalaisten puoluehallitus kokousti perjantai-iltapäivällä ja antoi potkut niille, jotka erosivat perussuomalaisten eduskuntaryhmästä.

Perussuomalaisten puoluehallitus kokousti perjantai-iltapäivänä puoluetoimistolla.

Kokouksen jälkeen noin kello 17.30 puheenjohtaja

Jussi Halla-aho

ja eduskuntaryhmän puheenjohtaja

Leena Meri

puhuivat medialle.

Halla-ahon mukaan puolueesta loikanneet aiheuttivat vahinkoa, mutta halukkaille takaisintulijoille ovi on auki.

Jussi Halla-aho puhui medialle noin kello 17.30 perjantaina puoluetoimistolla. ELLI HARJU

Perussuomalaisten puheenjohtaja Jussi Halla-aho kertoi alkuillalla medialle, että hallitus on päättänyt erottaa Uusi vaihtoehto -ryhmään loikanneet puolueen jäsenet.

Kuluvan viikon aikana puolueesta on ilmoituksella eronnut vajaat 150 ihmistä. Puolueen jäsenyyttä on samana aikana hakenut noin 180 ihmistä.

Tiistaina 20 kansanedustajaa irtautui puolueen eduskuntaryhmästä ja perusti Uusi vaihtoehto -ryhmän. Lisäksi muutama kansanedustaja on kertonut eronneensa ryhmästä, mutta miettivänsä vielä jatkopaikkaansa.

- Puoluehallitus päätti lähettää Perussuomalaisten eduskuntaryhmästä loikanneille kansanedustajille kirjeen, jonka sisältö on, että kyseiset edustajat ovat toiminnallaan vahingoittaneet puoluetta ja että heidän kelpoisuutensa toimia puolueen jäsenenä on lakannut, Halla-aho sanoi.

Loikkareilla on kesäkuun loppuun asti aikaa riitauttaa ero valittamalla puoluehallitukseen, ja valitusajan jälkeen valittamatta jättäneet jäsenet erotetaan. Puoluehallitus päätti tästä yksimielisesti.

Ovi auki loikkareille

Entistä puheenjohtajaa Timo Soinia odottaa täysin samanlainen kohtelu, kuin muitakin. Muutama jäsen on lähettänyt eroilmoituksen itse, eikä kirjettä heille silloin lähetetä. Julkisuudessa Simon Elo on sanonut eronneensa puolueesta oma-aloitteisesti. Halla-aho ei nimennyt ihmisiä, jotka erotetaan ja jotka ovat eronneet itse.

- Tämä kirje lähetetään kaikille kansanedustajille, jotka ovat eronneet perussuomalaisten eduskuntaryhmästä. Tähän mennessä kahdelta loikanneelta on tullut eroilmoitus ja yksi on ilmoittanut jättävänsä eroilmoituksen, Halla-aho sanoi.

Halla-ahon mukaan loikanneille kansanedustajille ovi on auki.

- Toivon, että he harkitsisivat uudelleen. Ovemme on siinä mielessä auki, että olemme valmiita keskustelemaan näiden ihmisten kanssa. Osa loikanneista edistää loikalla omia intressejään. On selvää, että nämä ihmiset eivät tule takaisin. Mutta mukana on sellaisia jotka toimivat kenties hetken paineessa ja jännityksessä.

Uudet jäsenet seulotaan

Halla-aho ja Meri sanoivat, että kokouksen tunnelma oli hyvä.

- Me jatkamme omaa työtämme ja jätämme muille tämän muun spekuloinnin. On vain yksi perussuomalaisten ryhmä ja se on meidän ryhmämme, Meri sanoi.

- Useampi jäsen totesi, että tämä oli ehkä keskustelevin puoluehallituksen kokous, mitä on pitkään aikaan pidetty tässä puolueessa, Halla-aho jatkoi.

Halla-ahon mukaan tästä eteenpäin uusien jäsenten hyväksymistä harkitaan yhä tarkemmin.

- Kun uusia jäseniä hyväksytään puolueeseen, kiinnitetään entistä enemmän huomiota siihen, ettei jäseneksi hyväksytä henkilöitä, jotka toiminnallaan vähentää puolueen uskottavuutta ja vähentävät kannattajiemme luottamusta. Toisin sanoen, uusilla jäsenpäätöksillä pyritään edistämään puolueen yhtenäisyyttä ja vähentämään niitä jännitteitä, joita kentällä tällä hetkellä vallitsee.